钦定古今图书集成/明伦汇编/官常典/第297卷 > 后汉
## 钦定古今图书集成/明伦汇编/官常典/第297卷 > 后汉

后汉始改常侍曹尚书为吏曹尚书，典选举。后改为
“选部”，有侍郎六人，令史三人，仍属于少府。

按：《后汉书百官志》：“尚书六人，六百石。”本注曰：“成帝初，
置尚书四人，分为四曹。”

〈注〉韦昭曰：“尚，奉也。”《汉旧仪》曰：“初置五曹，有三公曹，主断狱。”蔡质《汉仪》曰：“典天下，岁尽集课事。三公尚书二人，典三公文书，吏曹尚书典选举，斋祀属三公曹。”灵帝末，梁鹄为选部尚书。

常侍曹尚书，主公卿事。

〈注〉蔡质《汉仪》曰：主常侍黄门御史事，世祖改曰“吏曹。”

二千石曹尚书主郡国二千石事；民曹尚书主凡吏
上书事。客曹尚书主外国夷狄事。世祖承遵后，分二
千石曹，又分客曹为南主客曹、北主客曹，凡六曹。侍
郎三十六人，四百石。本注曰：“一曹有六人，主作文书
起草。”

〈注〉蔡质《汉仪》曰：“尚书郎，初从三署诣台试，初上台称守尚书郎中，岁满称尚书郎，三年称侍郎

令史，十八人，二百石。”本注曰：“曹有三主书，后增剧曹
三人，合二十一人。”

〈注〉《古今注》曰：永元三年七月，增尚书令史员，功满未尝犯禁者，以补小县墨绶。蔡质曰：“皆选兰台符节上，称简精练有吏能，为之决录”注曰：故事，尚书郎以令史久缺补之，世祖始改用孝廉为郎。